簡梁子輔
作者：晁公遡
朝代：宋

paragraphs: 比報趨魏闕，俄從三館游。
此地非人間，清絕乃瀛洲。
時應陪羣仙，記帝蓬萊丘。
中有白玉京，五城十二樓。
胡爲憑熊軾，復泝巴江流。
觀者盡驚歎，怪子不少留。
無寧薄蓬萊，顧欲守一州。
自云見帝所，侍御皆和柔。
始知未鍊形，難與洪崖儔。
不如在下土，爲民除瘡疣。
屬予持漢節，夙夜愧且憂。
日聞民呻吟，蓋甚魚掛鈎。
幸子爲之主，其病往必瘳。
何由使有邦，人人得賢侯。